INDLEDNINGSMEDDELELSE

Unionens undersøgelsesprocedure efter en klage vedrørende handelshindringer, som defineret i forordning (EU) 2015/1843, som anvendes af De Forenede Mexicanske Stater, og som består af foranstaltninger, der påvirker importen af »Tequila«

(2020/C 265/03)

Den 8. juni 2020 modtog Europa-Kommissionen en klage fra en industrisammenslutning vedrørende en hindring for import af »Tequila« fra Mexico til Den Europæiske Union, som blev indgivet i overensstemmelse med artikel 3, stk. 1, i forordning (EU) 2015/1843 (1).

1. Relevante varer

Den vare, der er berørt af den mexicanske foranstaltning, er spiritussen »Tequila«.

2. Det pågældende land

De Forenede Mexicanske Stater

3. Sammendrag af klagen

Det fremgår af klagen, at Mexicos Consejo Regulador del Tequila (CRT) den 7. februar 2020 bekendtgjorde, at der ikke længere ville blive udstedt eksportcertifikater til Tequilas del Señor, som er en virksomhed, der fremstiller og eksporterer »Tequila« til France Boissons, et datterselskab under Heineken NV. Klageren gør gældende, at begrundelsen for afslaget er CRT's påstand om, at Heinekens Deperados-øl — en øl med tilsætning af »Tequila«-aroma — er i strid med den mexicanske tekniske standard, der finder anvendelse på brugen af den geografiske betegnelse »Tequila«.

CRT er en sammenslutning, der repræsenterer interesserne hos Mexicos »Tequila«-producenter og er blevet tildelt visse beføjelser af den mexicanske regering, herunder et mandat fra Instituto Mexicano de la Propiedad Industrial til at forsvare den geografiske betegnelse »Tequila« mod svig og misbrug rundt om i verden. CRT har også til opgave at udstede eksportcertifikater til »Tequila«-producenter efter at have sikret, at hver forsendelse af »Tequila« er blevet fremstillet i overensstemmelse med de relevante tekniske specifikationer. Som overensstemmelsesvurderingsorgan hører CRT under det mexicanske økonomiministerium via dets reguleringsorgan, Dirección General de Normas (DGN).

I klagen gøres det gældende, at den mexicanske afvisning af at udstede et eksportcertifikat for »Tequila« bestemt til Den Europæiske Union er i strid med artikel XI i GATT 1994 og aftalen om spiritus mellem EU og Mexico fra 1997 (2).

4. Procedure

Kommissionen vil foretage en undersøgelse for at behandle klagen. Interesserede parter kan fremsætte skriftlige oplysninger om specifikke spørgsmål, der er indeholdt i klagen, eller fremlægge dokumentation herfor.

Interesserede parter kan, jf. artikel 9, stk. 4, i forordning (EU) 2015/1843, kontrollere oplysningerne i Kommissionens sagsakter, bortset fra interne dokumenter og fortrolige oplysninger, forudsat at oplysningerne er relevante for deres interesser, og at de anvendes af Kommissionen i forbindelse med undersøgelsen. Oplysninger behandles fortroligt, når videregivelsen heraf sandsynligvis vil være til betydelig skade for den, der har givet oplysningerne eller er kilde hertil. Interesserede parter kan endvidere anmode Kommissionen om at blive informeret om de vigtigste kendsgerninger og betragtninger, der er resultatet af undersøgelsen.

Kommissionen kan høre alle de interesserede parter.

Senest fem måneder efter datoen for offentliggørelsen, i komplekse tilfælde efter syv måneder, aflægger Kommissionen rapport om resultaterne af undersøgelsesproceduren til det udvalg, der er omhandlet i artikel 7, stk. 1, i forordning (EU) 2015/1843.

Alle oplysninger og anmodninger om høring skal sendes skriftligt til:

Europa-Kommissionen Generaldirektoratet for Handel TRADE.F.3 — Retlige aspekter af handel og bæredygtig udvikling og investering CHAR 6/135 1049 Bruxelles/Brussel BELGIEN

E-mail: trade-tbr@ec.europa.eu

5. Høringskonsulent

Interesserede parter kan i overensstemmelse med afgørelse 2019/339 (3) anmode høringskonsulenten om at gribe ind. Høringskonsulenten fungerer som bindeled mellem de interesserede parter og Kommissionens undersøgelsestjenester og gennemgår anmodninger om aktindsigt, tvister vedrørende dokumenters fortrolighed samt anmodninger fra tredjeparter om at blive hørt.

Interesserede parter kan finde yderligere oplysninger og kontaktoplysninger på høringskonsulentens sider på følgende websted: https://ec.europa.eu/trade/trade-policy-and-you/contacts/hearing-officer/.

6. Frister

Enhver anden person end klageren og repræsentanter for Mexico, der ønsker at blive betragtet som interesseret part, anmoder skriftligt Kommissionen om denne status senest 45 dage efter offentliggørelsen af denne meddelelse og angiver, hvorfor den pågældende person skal anses for at have interesse i sagen. Anmodninger fra en interesseret part om at blive hørt skal være Kommissionen i hænde inden for samme frist og skal angive grundene til, at denne part primært er berørt af resultatet af proceduren. Høringskonsulenten skal anmodes om at gribe ind hurtigst muligt og under alle omstændigheder senest 15 dage efter den begivenhed, som anmodningen er baseret på. Enhver sådan anmodning skal fremsættes skriftligt og skal indeholde oplysninger om de spørgsmål, der skal meddeles høringskonsulenten, herunder en redegørelse for, hvordan ansøgerens ret til forsvar påvirkes.

7. Databeskyttelse

Personoplysninger, som indsamles i forbindelse med denne undersøgelsesprocedure, vil blive behandlet i overensstemmelse med forordning (EU) 2018/1725 (4).

(1) Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (EUT L 272 af 16.10.2015, s. 1).

(2) Aftale mellem Det Europæiske Fællesskab og De Forenede Mexicanske Stater om gensidig anerkendelse og beskyttelse af betegnelser inden for spiritussektoren (EFT L 152 af 11.6.1997, s. 16).

(3) Afgørelse (EU) 2019/339 truffet af formanden for Europa-Kommissionen af 21. februar 2019 om høringskonsulentens funktion og beføjelser i visse handelsprocedurer (EUT L 60 af 28.2.2019, s. 20).

(4) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).